偈頌三十首  其二七
作者：釋印肅
朝代：宋

paragraphs: 離諸名色相，實見如來藏。
能轉語成經，本心非榜樣。
說有即是無，說無無伎倆。
不會自轉經，依語成妄想。
夢裏推木輪，信施誰酬償。
不出牛馬羊，入他闌圈養。
一文四箇字，還足連他喪。
悟者發真機，迷者墮鐵網。
佛教空無相，妙契合無上。
天鼓解說經，懺悔罪無量。
有無空不空，真實不虛誑。
圓信六神通，不刻天龍像。
只麽轉心經，箇中誰擬向。